32006L0014
L 034/24
JURNALUL OFÍCIAL AL UNIUNII EUROPENE
DIRECTIVA 2006/14/CE A COMISIEI
din 6 februarie 2006
de modificare a anexei IV la Directiva 2000/29/CE a Consiliului privind măsurile de protecție împotriva introducerii în Comunitate a unor organisme dăunătoare plantelor sau produselor vegetale și împotriva răspândirii lor în Comunitate
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 2000/29/CE a Consiliului din 8 mai 2000 privind măsurile de protecție împotriva introducerii în Comunitate a unor organisme dăunătoare plantelor sau produselor vegetale și împotriva răspândirii lor în Comunitate (1), în special articolul 14 al doilea paragraf litera (d),
întrucât:
(1)
Standardul internațional pentru măsurile fitosanitare („International Standard for Phytosanitary Measures” - ISPM) nr. 15 al Organizației Națiunilor Unite pentru Alimentație și Agricultură („Food and Agriculture Organization” - FAO), intitulat „Directive pentru reglementarea materialelor de ambalaj pe bază de lemn în comerțul internațional”, a fost adoptat în martie 2002 de către A patra comisie interimară pentru măsuri fitosanitare (CIMF). Dispozițiile relevante ale Directivei 2000/29/CE au fost armonizate cu aceste linii directoare prin Directiva 2004/102/CE a Comisiei din 5 octombrie 2004 de modificare a anexelor II, III, IV și V la Directiva 2000/29/CE a Consiliului privind măsurile de protecție împotriva introducerii în Comunitate a unor organisme dăunătoare plantelor sau produselor vegetale și împotriva răspândirii lor în Comunitate (2).
(2)
Pe lângă măsurile aprobate în conformitate cu ISPM nr. 15, Directiva 2004/102/CE include o dispoziție care stabilește că materialele de ambalaj din lemn importate trebuie să fie fabricate din lemn rotund fără scoarță. ISPM nr. 15 subordonează această cerință existenței unei justificări tehnice. Aplicarea acestei dispoziții s-a amânat până la 1 martie 2006 prin Directiva 2005/15/CE a Consiliului din 28 februarie 2005 de modificare a anexei IV la Directiva 2000/29/CE privind măsurile de protecție împotriva introducerii în Comunitate a unor organisme dăunătoare plantelor sau produselor vegetale și împotriva răspândirii lor în Comunitate (3).
(3)
Comunitatea a cerut revizuirea ISPM nr. 15 la nivel internațional în scopul de a include în acesta o dispoziție care răspunde temerilor Comunității față de prezența scoarței pe materialele de ambalaj din lemn în comerțul internațional.
(4)
Procedura de revizuire a ISPM nr. 15 fiind în curs, este necesar, în așteptarea rezultatelor acestei revizuiri, să se amâne temporar aplicarea dispoziției comunitare care prevede că materialele de ambalaj din lemn importate din țări terțe trebuie să fie fabricate din lemn rotund fără scoarță.
(5)
Prin urmare, Directiva 2000/29/CE ar trebui modificată în consecință.
(6)
Măsurile prevăzute de prezenta directivă sunt conforme cu avizul Comitetului permanent fitosanitar,
ADOPTĂ PREZENTA DIRECTIVĂ:
Articolul 1
Directiva 2000/29/CE se modifică după cum urmează:
1.
În anexa IV partea A secțiunea I punctul 2, ultimul paragraf din josul coloanei din dreapta se înlocuiește cu următorul text:
„Prima liniuță, care prevede că materialele de ambalaj din lemn trebuie să fie fabricate din lemn rotund fără scoarță, se aplică de la 1 ianuarie 2009. Prezentul alineat se revizuiește până la 1 septembrie 2007.”
2.
În anexa IV partea A secțiunea I punctul 8, ultimul paragraf din josul coloanei din dreapta se înlocuiește cu următorul text:
„Primul rând de la litera (a), care prevede că materialele de ambalaj din lemn trebuie să fie fabricate din lemn rotund fără scoarță, se aplică de la 1 ianuarie 2009. Prezentul alineat se revizuiește până la 1 septembrie 2007.”
Articolul 2
(1) Statele membre asigură intrarea în vigoare a actelor cu putere de lege și a actelor administrative necesare pentru a se conforma prezentei directive până la 28 februarie 2006.
Atunci când statele membre adoptă aceste acte , ele conțin o trimitere la prezenta directivă sau sunt însoțite de o asemenea trimitere la data publicării oficiale. Statele membre stabilesc modalitatea de efectuare a acestei trimiteri.
(2) Comisiei îi sunt comunicate de către statele membre textele principalelor dispoziții de drept intern pe care le adoptă în domeniul reglementat de prezenta directivă.
Articolul 3
Prezenta directivă intră în vigoare în a treia zi de la data publicării în Jurnalul Oficial al Uniunii Europene.
Articolul 4
Prezenta directivă se adresează statelor membre.
Adoptată la Bruxelles, 6 februarie 2006.